b'\n_START_ARTICLE_\nKohezijska politika EU v Sloveniji\n_START_SECTION_\nEvropska kohezijska politika\n_START_PARAGRAPH_\nKohezijska politika je glavna nalo\xc5\xbebena politika EU. Namenjena je vsem regijam in mestom v Evropski uniji za podporo ustvarjanja delovnih mest, poslovne konkuren\xc4\x8dnosti, gospodarske rasti, trajnostnega\xc2\xa0razvoja in izbolj\xc5\xa1anja kakovosti \xc5\xbeivljenja dr\xc5\xbeavljanov. Kohezijska politika podpira evropsko solidarnost, saj je ve\xc4\x8dji del sredstev namenjen manj razvitim evropskim dr\xc5\xbeavam in regijam, da bi \xc4\x8dim prej dohitele ostale ter da bi se\xc2\xa0zmanj\xc5\xa1ala gospodarska, socialna in teritorialna neskladja, ki \xc5\xa1e vedno obstajajo v EU._NEWLINE_Kohezijska politika dopolnjuje politike EU na podro\xc4\x8dju izobra\xc5\xbeevanja, zaposlovanja, energije, okolja, enotnega trga ter raziskav in inovacij ter zagotavlja potreben nalo\xc5\xbebeni okvir in strategijo za uresni\xc4\x8ditev dogovorjenih\xc2\xa0ciljev rasti v okviru\xc2\xa0Strategije Evropa 2020. Da bi dosegli te cilje in obravnavali razli\xc4\x8dne razvojne potrebe v vseh regijah EU, je bilo\xc2\xa0za kohezijsko politiko za obdobje 2014-2020 rezerviranih\xc2\xa0351,8 milijarde EUR, kar je skoraj tretjina celotnega prora\xc4\x8duna EU.\n_START_SECTION_\nVzhodna in zahodna kohezijska regija ter trije skladi\n_START_PARAGRAPH_\nSlovenija je na podlagi EU metodologije v obdobju 2014-2020 razdeljena na Vzhodno in Zahodno kohezijsko regijo. Zahodna kohezijska regija je upravi\xc4\x8dena do 855 milijonov evrov, Vzhodna pa do 1,27 milijarde evrov sredstev Evropskega sklada za regionalni razvoj (ESRR) in Evropskega socialnega sklada (ESS). Sredstva\xc2\xa0Kohezijskega sklada\xc2\xa0(KS) se ne delita med regijama, celotni Sloveniji je za podro\xc4\x8dje izgradnje okoljske in prometne infrastrukture ter podro\xc4\x8dje trajnostne rabe energije na voljo 1,055 milijarde evrov._NEWLINE_Sredstva\xc2\xa0Evropskega sklada za regionalni razvoj\xc2\xa0in\xc2\xa0Evropskega socialnega sklada\xc2\xa0so namenjena predvsem vlaganjem v raziskave in razvoj, krepitvi in razvoju \xc4\x8dlove\xc5\xa1kih virov, vlaganjem v izobra\xc5\xbeevalni sistem in sistem usposabljanja za hitrej\xc5\xa1i prehod na trg dela, spodbujanju podjetni\xc5\xa1tva, zagonu novih podjetij, internacionalizaciji, razvoju novih poslovnih modelov za mala in srednja podjetja ter posledi\xc4\x8dno ustvarjanju novih delovnih mest. Vlaganja so usmerjena v podro\xc4\x8dja, ki imajo jasen tr\xc5\xbeni potencial, pove\xc4\x8dujejo dodano vrednost in prispevajo k ve\xc4\x8dji dostopnosti do finan\xc4\x8dnih virov. S spodbudami bo Slovenija ustvarila pogoje za dolgoro\xc4\x8dno stabilno okolje, kar bo, upo\xc5\xa1tevajo\xc4\x8d dru\xc5\xbebene izzive (demografska gibanja, pritiski na okolje, dostop do hrane, itd.), spodbudilo razvoj novih, kakovostnih delovnih mest in ohranjanje obstoje\xc4\x8dih s spremenjeno strukturo gospodarstva._NEWLINE_Vlaganja so prednostno usmerjena v podporo t.i. mehkim vsebinam in zagotavljajo ustrezno kombinacijo ukrepov, ki bodo zdru\xc5\xbeevali nalo\xc5\xbebe v \xc4\x8dlove\xc5\xa1ke vire, aktivacijo, mobilnost, raziskave, razvoj in inovacije ter v ve\xc4\x8djo energetsko in snovno u\xc4\x8dinkovitost. V obdobju 2014\xe2\x80\x932020 tako ne govorimo ve\xc4\x8d o regijskih in/ali sektorskih projektih, temve\xc4\x8d o celovitih in dobrih projektih, ki bodo prispevali k doseganju ciljev/rezultatov. Ker je obseg razpolo\xc5\xbeljivih finan\xc4\x8dnih sredstev v tej perspektivi manj\xc5\xa1i, je treba na vseh podro\xc4\x8djih v najve\xc4\x8dji mo\xc5\xbeni meri uporabiti povratne vire. Nove prilo\xc5\xbenosti se odpirajo predvsem preko novih razpisov.\n_START_SECTION_\nFinan\xc4\x8dna perspektiva 2007\xe2\x80\x932013\xc2\xa0\n_START_PARAGRAPH_\nV programskem obdobju 2007\xe2\x80\x932013 je bilo v Sloveniji sofinanciranih dobrih 5,8 milijarde evrov projektov in programov zelo raznovrstnih prejemnikov od dr\xc5\xbeavnih institucij, ob\xc4\x8din in podjetij, do razli\xc4\x8dnih prejemnikov s podro\xc4\x8dja \xc5\xa1olstva, sociale, kulture, \xc5\xa1porta itd., kar pomeni skupaj z dele\xc5\xbeem, ki so ga prispevali prejemniki, preko 6 milijard evrov nalo\xc5\xbeb na podro\xc4\x8djih krepitve razvojnih potencialov, okoljske in prometne infrastrukture ter razvoja \xc4\x8dlove\xc5\xa1kih virov. Uresni\xc4\x8denih je bilo ve\xc4\x8d kot 5700 projektov, ki so Sloveniji prinesle mnoge uspe\xc5\xa1ne zgodbe, \xc5\xa1tevilnim ljudem pa lep\xc5\xa1o prihodnost._NEWLINE_Zunanji linki:_NEWLINE_www.eu-skladi.si_NEWLINE_http://www.svrk.gov.si/si/_NEWLINE_http://ec.europa.eu/regional_policy/index_en.htm'